text: Røveri i spilleklub i Fredericia
  20 juli 2010 kl. 06.36
  Spilleklubben Elite Gaming i Fredericia blev mandag aften udsat for røveri. Det fortæller vagtchefen hos Sydøstjyllands Politi.
  Bestyreren af spilleklubben var mandag kort før klokken 21.00 alene med en gæst, der brokkede sig over, at vekselautomaten ikke virkede. Men det var kun et trick for at narre bestyreren til at åbne automaten.
  - Bestyreren bliver væltet omkuld af røveren, der slipper af sted med et pengebeløb fra automaten, siger vagtchefen.
  Gerningsmanden beskrives som asiatisk udseende med sort strithår. Bestyreren slap uskadt fra røveriet.
  